Mitejn u ħamsin ħaddiem fl-isptar Boffa bdew taħriġ bħala parti mit-tħejjija għall-migrazzjoni fiċ-Ċentru tal-Onkoloġija ħdejn l-isptar Mater Dei. Aktar kmieni din is-sena kien irrapurtat li dan iċ-ċentru mistenni jkun lest sal-aħħar ta’ din is-sena. Fi żjara li s-Segretarju Parlamentari għas-Saħħa Chris Fearne għamel lill-ħaddiema tal-isptar Boffa, huwa emfasizza l-importanza  ta’ ħidma b’dedikazzjoni fi spirtu ta’ tim wieħed u magħqud, speċjalment fir-rigward l-isforz kollettiv li l-migrazzjoni lejn iċ-ċentru tal-onkoloġija ser tkun qed iġġib magħha. Huwa faħħar l-inizjattivi proattivi tagħhom immirati biex ikompli jissaħħaħ  ir-riżors uman ta’ dan l-isptar u l-bini ta’ dan it-tim filwaqt li nkuraġġiehom biex ikunu ta’ eżempju u jibqgħu mmotivati jorganizzaw taħriġ bħal dan. Dan jgħin sabiex il-ħaddiema jkomplu jifhmu aktar lil xulxin u jtejbu r-relazzjoni ta’ bejniethom li hi tant vitali, speċjalment fil-mumenti tant sensittivi li flimkien huma jgħaddu minnhom sabiex il-pazjenti jingħataw l-aħjar trattament f’perjodu tant kritiku f’ħajjithom. Chris Fearne irringrazzja l-ħaddiema tal-isptar Boffa tax-xogħol tagħhom li apparti li joffru l-kura meħtieġa, dan jagħmluh b’sens ta’ imħabba lejn il-pazjent, li f’mumenti bħal dawk il-pazjent tant japprezza. Chris Fearne irrimarka l-kapaċitajiet dinamiċi li għandu dan il-grupp ta’ ħaddiema filwaqt li ħeġġiġhom jibqgħu ffukati fuq il-missjoni kollettiva tagħhom li ser twassal biex iċ-Ċentru tal-Onkoloġija wkoll ikun msaħħaħ b’dak li kapaċi toffri l-qalb tant dedikata u bieżla ta’ dawn il-ħaddiema.